Taskerne er pakket, og autocamperen er klar. Jytte Otte må forlade deres nyindkøbte lejlighed med den gode udsigt ud over vandet ved Thisted Havn. Hun og ejerne af syv andre lejligheder flyttede ind i de helt nye lejligheder uden tilladelserne fra kommunen var i orden. - Politiet ringede, og sagde, at vi skal være ude inden klokken 16 i dag (torsdag, red.), fordi der er udstedt et strakspåbud fra kommunen, fortæller Jytte Otte. Sydfrankrig i stedet for Thisted - Når vi får en henvendelse fra politiet, også selvom vi synes det er helt hul i hovedet, gør vi det selvfølgelig. Og derfor er Jytte Otte og hendes mand nu ved at tømme køleskabet og gøre klar til afgang. - Vi har jo vores autocamper, og tager måske til Sydfrankrig eller et andet sted, fortæller hun. Nogle af dem er allerede flyttet ud af deres lejligheder. Men det er ikke alle beboere, der har muligheden for det. - Bygherrer arbejder på løsninger for dem, der ikke har et sted at tage hen. Han gør, hvad han kan for os – også selvom han ikke vil stille sig op til pressen, forklarer Jytte Otte. Truet med politi ad flere omgange Ejerne af de otte lejligheder på Sydhavnsvej i Thisted overtog lejlighederne 1. juni. Men byggeselskabet havde ikke fået tilladelse til at lade beboerne flytte ind. Allerede den 15. juli fik beboerne et påbud om at flytte ud grundet den manglende tilladelse, da der var flere sikkerhedsmæssige forhold, der ikke gjorde stedet egnet til beboelse. Efter nogle dage flyttede de dog tilbage igen, i den tro, at tingene var bragt i orden. Men mandag, den 22. august, var den gal igen. Og denne gang ville politiet komme, hvis ikke beboerne var ude før klokken 14. - Vi er enige om, vi syv familier, at vi bliver boende indtil vi får svar på den skrivelse, vi har sendt ind, sagde Jytte Otte dengang til TV MIDTVEST. I mandags kom politiet ikke, men det gør de til gengæld i dag. Kapitulerer Og det er et lille nederlag, erkender Jytte Otte. - Vi må kapitulere. Men vi synes ikke, det er sund fornuft. Vi oplever, vi er en terrier, der bider dem i benene, og de sparker os væk, siger Jytte Otte. Men hun er fortrøstningsfuld, for ifølge hende bliver der lige nu arbejdet intenst på at få tingene i orden og blandt andet sat brandvæg op. Hun forventer at kunne flytte tilbage i lejligheden sidst i september. - Thisted Kommune og bygherrer arbejder på sagen, og så håber vi hurtigst muligt, vi kan komme tilbage, siger hun. Og indtil da må lejligheden i Thisted skiftes ud med landeveje i Sydfrankrig.

Referat:
Politiet rykker torsdag eftermiddag ud for at sikre, at beboerne er flyttet fra en række nyopførte boliger i Thisted.